《鱼相忘》
宋代·李石

通涂合西南，达人戒同异。
二鱼各自鱼，是鱼岂有二。
濶处海茫茫，波涛适相戏。
笑我湖上亭，鳞鬣纷族类。
情知我非鱼，此意鱼或是。
欣然得所适，相见不相遇。
鱼行我无心，我得鱼亦遂。
藻荇披秋光，水与天妩媚。
明月帖湖心，照风鱼不寐。
我琴无杀声，螗蜋勿余忌。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。